«Mission:Impossible - Rogue Nation:» 
Serien blir bare bedre og bedre! 

Katt jakter mus i intrikat actionfilm. 

Hvem som er katt, og hvem som er mus, er ikke alltid lett å forstå seg på i dette elegante spillet mellom spioner, maktmenn og skurker. 
Rogue Nation er den femte filmen i Mission: 
Impossible -serien, og istedenfor å gå på tomgang, blir den utrolig nok bare bedre og bedre. 

Tom Cruise gestalter nok en gang rollen som agenten Ethan Hunt og gjør det med en uhøytidelig og forfriskende sjarm. 
Hunt har fått ferten av det mystiske og uangripelige Syndikatet. 
Problemet er at det er ingen som tror ham, aller minst den rigide Hunley (Alec Baldwin), sjefen for CIA. 

Det ender opp med at hele IMF-avdelingen blir avviklet. 
Ethan Hunt går under jorden, og jakten på ham er i gang fra alle kanter. 
Målet er Hunt, men det er jo saktens ikke enkelt. 

God, gammeldags action 

I reklamen for filmen har det vært fokus på at Tom Cruise gjør sine egne stunts. 
Nå er det vel ingen som tror at det var fare for livet da superstjernen hang på utsiden av et fly da det tok av, men det at ikke alle actionscenene er filmet foran en bluescreen i et studio, gir filmen et mer autentisk preg. 

Robert Elswits bilder er både sjanglete og kornete. 
Det er med på å gi actionscenene en god, gammeldags følelse av at noe faktisk står på spill. 

Selv om vi innerst inne vet at det går bra til slutt, makter regissør Christopher McQuarrie å gjøre filmen både spennende og veldig underholdende. 
Som alle filmene i serien, er den full av intrikate vendinger som tar deg med til flotte steder som Marokko, operaen i Wien og Blenheim Palace i England. 

Moderne femme fatale 

Tom Cruise er filmens ubestridte superstjerne, men han har vett til å dele manesjen med veldig dyktige motspillere. 
Samspillet mellom Cruise og den britiske komikeren Simon Pegg er ypperlig. 
Jeremy Renner, Ving Rhames og Sean Harris får lov til å briljere. 
Men den som stjeler hele filmen, er svensk/britiske Rebecca Ferguson i rollen som Ilsa. 

Hvis noen tenker Ingrid Bergman og Casablanca , er ikke det så dumt. 
Ferguson har en diskret og sensuell utstråling som får en til å tenke på Hollwoods klassiske femme fatales med Rita Hayworth og Barbara Stanwyck i spissen. 
Selv om Ferguson har en bikiniscene, spiller hun aldri på nakenhet og sex. 
Mystisk og sanselig, tvinner hun sitt nett rundt vår helt. 

Det er egentlig bare å lene seg tilbake og bli med på turen, som er like intens som en god berg-og-dalbane. 
